Emmanuel Macron şi Xi Jinping, președinții Franței și Chinei, au solicitat un armistițiu olimpic în toate conflictele din lume pe durata desfășurării Jocurilor Olimpice de la Paris.
Președinții celor două state și-au exprimat dorința în cadrul unei declarații de presă comune, după o înrevedere în care au dezbătut subiecte internaționale și comerciale de interes bilateral.
„Considerăm că un armistiţiu olimpic în toate teatrele de război poate fi o ocazie pentru elaborarea unor soluţii durabile cu respectarea deplină a dreptului internaţional”, a explicat Emmanuel Macron.
Cei doi președinți au discutat despre conflictul ruso-ucrainean. În cadrul dezbaterilor, Emmanuel Macron a apreciat angajamentul pe care China și l-a luat privind sprijinul față de Rusia în acest război, potrivit Știrile ProTv.
„Noi respectăm legăturile vechi care unesc China şi Rusia”, a susţinut preşedintele francez. „Având în vedere această istorie complexă, noi primim favorabil angajamentul autorităţilor chineze de a se abţine să vândă orice arme, orice fel de ajutor Moscovei şi să controleze strict exporturile bunurilor cu dublă utilizare”, respectiv bunuri care pot fi folosite atât în scop civil cât şi militar, a adăugat Macron.
Președintele Xi Jinping a explicat că Beijingul se preocupă de găsirea unei soluţii menite să încheie acest conflict. Mai mult, președintele Chinei a cerut negocieri de pace între cele două state aflate în conflict.
„Ne opunem folosirii crizei ucrainene pentru a arunca responsabilitatea asupra altora, pentru a murdări o ţară terţă şi a declanşa un nou Război Rece”, a subliniat preşedintele Xi Jinping, făcând referire la criticile ţărilor occidentale asupra relaţiilor apropiate dintre China şi Rusia.